ORDE do 1 de xullo de 2004 pola que se regula a pesca peláxica coa arte de cerco na campaña 2004.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 22/07/2004

De conformidade co disposto na Lei 6/1993, do 11 de maio, de pesca de Galicia, e no artigo 51 b) do Decreto 424/1993, do 17 de decembro, polo que se aproba o Regulamento da actividade pesqueira e das artes e aparellos de pesca permisibles en Galicia, anualmente deberá regularse cada campaña de capturas de especies peláxicas coa arte de cerco e fixar as cantidades máximas que se poderán capturar de cada especie, medidas necesarias coas que se trata de acadar unha maior protección dos recursos e mellorar a súa comercialización.
Na súa virtude, esta consellería, por proposta da Dirección Xeral de Recursos Mariños,
DISPÓN:
Artigo 1º
As embarcacións autorizadas para exercer a pesca de cerco que realicen o desembarco das súas capturas de especies peláxicas nos portos de ámbito territorial desta Comunidade Autónoma limitarán as súas capturas e desembarcos ás seguintes cantidades diarias, respectando, en todo caso, o total admisible de capturas e cotas establecidas polo Regulamento (CE) nº 2287/2003 do Consello, do 19 de decembro.
-Sardiña (Sardina pilchardus): 7.000 kg.
-Parrocha (sardiña de 11 a 15 cm de tamaño): 500 kg.
-Xarda (Scomber scombrus): 10.000 kg.
-Rincha (xarda de 20 a 23 cm de tamaño): 6.000 kg.
-Xurelo (Trachurus trachurus): 6.000 kg.
-Bocareo (Engraulis encrasicholus): 10.000 kg.
-Bocareo pequeno (bocareo de máis de 60 pezas/kg e tamaño superior ao correspondente tamaño mínimo establecido): 2.000 kg.
-Mestura ou varios (entendéndose por mestura cando a especie máis abundante non supere o 80% do total das capturas): 10.000 kg.
En calquera caso, non poderá superar os 7.500 kg, o conxunto de sardiña e parrocha.
Artigo 2º
1. Os límites diarios establecidos no artigo anterior deben considerarse referidos ás capturas obtidas en xornadas de pesca contadas por días naturais.
2. Se as capturas obtidas superasen as cantidades sinaladas, a cesión dos excedentes a outras embarcacións poderase facer unicamente cando se leve a cabo no mar, fóra do porto, quedando prohibido o transbordo e traspaso deles noutras condicións.
Artigo 3º
1. Para a descarga de especies peláxicas autorízanse os seguintes portos: Ribadeo, Foz, Burela, San Cibrao, Celeiro, Cariño, Sada, A Coruña, Malpica de Bergantiños, Laxe, Camariñas, Portosín, Aguiño, Ribeira, Cambados, Portonovo, Marín, Bueu e Vigo.
2. Non obstante, segundo o disposto no punto 3º do artigo 16 do Decreto 419/1993, do 17 de decembro, polo que se refunde a normativa vixente sobre descarga, primeira venda e comercialización dos recursos mariños en fresco, se os lotes vendidos por telefonía se pretenden descargar nun porto distinto ao da venda, a entidade concesionaria da lonxa ou a responsable do centro da venda estarán obrigados a comunicarllo de xeito inmediato á Delegación Territorial da Consellería de Pesca e Asuntos Marítimos, non podendo realizarse a descarga ata dúas horas despois de ser transmitida a dita comunicación.
Artigo 4º
Os buques poderán utilizar, con carácter circunstancial, para as súas actividades pesqueiras portos diferentes ao do seu porto base, coas seguintes limitacións:
-O cumprimento da normativa específica do porto.
-O estrito respecto aos usos e costumes dos pescadores locais.
-A capacidade de atracada e subministración dos servizos básicos.
Artigo 5º
1. O tamaño das especies non poderá ser inferior ao establecido na Orde do 15 de novembro de 1992, pola que se regulan os tamaños mínimos de extracción e comercialización de diversas especies de peixes, moluscos, crustáceos e equinodermos.
2. Non obstante, de acordo co establecido no Regulamento (CE) nº 2287/2003 do Consello, do 19 de decembro, que fixa para o ano 2004 os totais admisibles de capturas de determinadas poboacións e grupos de poboacións de peixes e determinadas condicións en que se poden pescar, no caso do xurelo (Trachurus spp.) admitirase un 5% en peso e en cómputo total, con tamaño comprendido entre 12 e 14 cm. Ao ser a cota de xurelo asignada a España para 2004, nas divisións CIEM VIIIc e IX de 29.587 toneladas, a cantidade total admitida de xurelo de tamaño comprendido entre 12 e 14 cm é de 1.479,35 toneladas. Para os efectos do control desta cantidade, aplicarase o coeficiente 1,2 ao peso dos desembarques.
3. Para os efectos de control e xestión desta cota, as correspondentes federacións provinciais de confrarías de pescadores remitiranlle á Dirección Xeral de Recursos Mariños, antes do día 15 de cada mes, a información relativa ás cantidades de xurelo de tamaño comprendido entre 12 e 14 cm capturado durante o mes anterior.
Artigo 6º
1. As capturas desembarcadas terán que ser obrigatoriamente consignadas no libro de control de capturas de especies peláxicas establecido pola Orde do 11 de agosto de 1987, na lonxa onde se realice a primeira venda.
2. O establecido no parágrafo anterior será sen prexuízo das obrigas derivadas dos regulamentos (CEE) 2847/1993 do Consello das Comunidades Europeas e 2807/1983 da Comisión, respecto ao diario de a bordo.
3. Os mencionados libros de control de capturas peláxicas deberán ser dilixenciados nas correspondentes delegacións territoriais da Consellería de Pesca e Asuntos Marítimos, anualmente ao inicio de cada campaña. En todo caso, deberán estar dilixenciados no prazo de 30 días naturais contados a partir da entrada en vigor desta orde.
Artigo 7º
Horario de pesca:
Das 12.00 horas do luns ata as 16.00 horas do venres.
As horas que se sinalan entenderanse como de saída e de entrada no porto.
Artigo 8º
O incumprimento do establecido nesta orde sancionarase segundo a normativa vixente en materia de protección dos recursos marítimo-pesqueiros.
Disposición adicional
O disposto nesta orde terá vixencia ata a expresa regulación da próxima campaña.
Disposicións derradeiras
Primeira.-Facúltase ao titular da Dirección Xeral de Recursos Mariños para ditar as resolucións precisas para o mellor cumprimento do aquí establecido.
Segunda.-Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de xullo de 2004.
Enrique César López Veiga
Conselleiro de Pesca e Asuntos Marítimos